सन् १९५५ मा आजकै दिन : बेलायती प्रधानमन्त्री चर्चिलद्वारा राजीनामा
आजकै दिन (अप्रिल ५) सन् १९५५ मा बेलायतका प्रधानमन्त्री विन्स्टन चर्चिलले राजीनामा दिएका थिए । युद्धकालीन समयमा पनि बेलायतको कुशल नेतृत्व गरेको श्रेय पाएका चर्चिलले शाही परिवार र मन्त्रिपरिषद् सदस्यलाई रात्रिभोजको आयोजना गरेर पदबाट अवकाश लिएका हुन् ।
काठमाडौँ — आजकै दिन (अप्रिल ५) सन् १९५५ मा बेलायतका प्रधानमन्त्री विन्स्टन चर्चिलले राजीनामा दिएका थिए । युद्धकालीन समयमा पनि बेलायतको कुशल नेतृत्व गरेको श्रेय पाएका चर्चिलले शाही परिवार र मन्त्रिपरिषद् सदस्यलाई रात्रिभोजको आयोजना गरेर पदबाट अवकाश लिएका हुन् ।उनी दुई पटक बेलायतको प्रधानमन्त्री बनेका थिए । पहिलो पटक सन् १९४० देखि १९४५ सम्म र दोस्रो पटक १९५१ देखि १९५५ सम्म बेलायतको प्रधानमन्त्री भए ।चर्चिल सन् १९०० देखि १९६४ सम्म बेलायतको सांसद थिए । १९०४ देखि १९२४ सम्म लिबरल पार्टीका सदस्य रहेका चर्चिलले १९४० देखि १९५५ सम्म कन्जरभेटिभ पार्टीको नेतृत्व सम्हालेका थिए । सांसदका रूपमा उनको कार्यकालमा बेलायतमा भिक्टोरिया, एडवार्ड सातौं, जर्ज पाँचौं, एडवार्ड तेस्रो, जर्ज छैटौं र एलिजाबेथ द्वितीयसहित ६ जना राष्ट्रप्रमुख भए । बेलायतको अक्सफोर्ड सायरमा १८७४ को नोभेम्बर ३० मा जन्मिएका चर्चिल १८९५ मा बेलायती सैनिक सेवामा प्रवेश गरेका थिए । ब्रिटिस इन्डिया, एंग्लो सुडान तथा दोस्रो बोअर युद्धको अनुभव लिएका चर्चिल युद्धसम्बन्धी रिपोर्टका कारणसमेत चर्चित बनेका थिए ।‘ओ माई गड’ को संक्षिप्त रूप ‘ओएमजी’ पहिलो पटक विन्स्टन चर्चिललाई लेखिएको पत्रमा प्रयोग भएको थियो । १९१७ को सेप्टेम्बर ९ मा लर्ड फिसरले चर्चिललाई लेखेको पत्रमा ओएमजी लेखिएको हो । चर्चिललाई सन् १९५३ मा नोबेल साहित्य पुरस्कार प्रदान गरिएको थियो ।चर्चिलको १९६५ को जनवरी २४ मा स्ट्रोकका कारण बेलायतको राजधानी लन्डनको हाइड पार्कस्थित आफ्नै निवासमा मृत्यु भएको थियो । आफ्नो जीवनकालमा चर्चिललाई ८ पटक स्ट्रोक भएको थियो । पछिल्लो पटक जनवरी १५ मा स्ट्रोक भएको थियो भने त्यसको ९ दिनपछि उनको मृत्युको भएको हो ।